Għal snin twal is-saħħa mentali kienet kompletament minsija minn amministrazzjonijiet Nazzjonalisti suċċessivi, kif wara kollox kienu diversi aspetti tal-kura tas-saħħa. Gvern Laburista, iżda, jifhem li fis-saħħa ma tista' tħalli lil ħadd barra. Il-pjan tal-Gvern għas-saħħa mentali huwa msejjes fuq erba' punti, jiġifieri s-servizzi fil-komunità, il-hostels fil-komunità, il-proġett ta' ristruturar f'Monte Carmeli u l-bini ta' sptar ġdid għal kura mentali akuta. Proġett ta' ristrutturar f'Monte Carmeli F'kummenti li ta lil din il-gazzetta, is-Segretarju Parlamentari għas-Saħħa Chris Fearne iddeskriva l-isptar Monte Carmeli bħala sptar tas-seklu l-ieħor, li għal ħafna snin tħalla jitmermer u għaldaqstant wasal iż-żmien mhux li jkun hemm tibjieda 'l hemm u 'l hawn, iżda li jkun hemm proġett sħiħ ta' ristrutturazzjoni. "L-ewwel darba li dħalt f'Monte Carmeli, kont student tal-mediċina u tkexkixt b'dak li rajt. It-tieni darba li dħalt kien sentejn ilu, eżatt x'ħin ilħaqt Segretarju Parlamentari, l-affarijiet ftit li xejn kienu nbiddlu u kien għadu sptar antik, mhux denju tas-seklu li qegħdin fih," qal Fearne. Il-kunċett għal dan l-isptar se jinbidel xi ftit ukoll. Fil-fatt il-ħsieb huwa li l-isptar Monte Carmeli jibqa' jintuża għal dawk il-persuni, fil-maġġorparti tagħhom illum huma anzjani, li tant ilhom li ġew istituzzjonalizzati li ma jistgħux jgħixu fil-komunità, lanqas f'hostel. Ħafna minn dawn il-persuni lanqas għandhom familjari lejn min jirrikorru. Għaldaqstant jeħtieġu li jkollhom post akkoljenti li jaqdi l-bżonnijiet tagħhom. Servizzi fil-komunità Fearne qalilna wkoll li waħda mill-prijoritajiet kienet it-tisħiħ tas-servizzi fil-komunità f'dak li għandu x'jaqsam ma' saħħa mentali. Huwa qal li l-kura fil-komunità għal ħafna żmien kienet minsija, iżda f'ħafna oqsma bħas-saħħa mentali, is-servizzi fil-komunità jistgħu jagħmlu d-differenza. "Il-mard mentali ma jaffettwax biss lill-persuna milquta, iżda lill-familja kollha, għalhekk il-familja kollha għandha bżonn li ssib servizzi li jagħtuha appoġġ fil-komunità li tgħix fiha," spjega Fearne. Hostels fil-komunità Hostels fil-komunita għall-persuni b'mard mentali li ma jistgħux jgħixu waħidhom, huwa pjan ieħor fil-qasam tas-saħħa mentali. Dwar dan, Fearne qal li qed issir ħidma fil-qrib mal-NGO's fil-qasam fosthom Richmond Foundation u Suret il-Bniedem. Fil-preżent jeżistu tliet hostels fil-komunità, hemm wieħed il-Marsa permezz ta' kollaborazzjoni bejn is-Servizzi tas-Saħħa Mentali u l-għaqda Suret il-Bniedem u tnejn oħra b'kollaborazzjoni bejn ir-Richmond Foundation u s-Servizzi tas-saħħa mentali, f'Ħal Qormi u Raħal Ġdid. "Numru ta' nies bi problemi ta' saħħa mentali, tant ilhom żmien jgħixu f'istituzzjoni li waħidhom tilfu l-kapaċità li jgħixu fil-komunità. Il-hostels qegħdin jiġbru grupp ta' nies flimkien u jgħixu f'dar mgħammra bil-kumditajiet kollha, iżda li fiha jkunu wkoll imħarsa minn professjonisti fil-qasam. Dawn id-djar huma ta' għajnuna biex il-persuna bi problemi ta' saħħa mentali tintegra ruħha lura fis-soċjetà," qal Fearne. Bħalissa għaddejjin il-preparamenti biex jinfetaħ hostel ieħor fil-komunità b'kollaborazzjoni ma' Richmond Foundation. Sptar ġdid għal kura mentali akuta Jitjiebu kemm jitjiebu s-servizzi għas-saħħa mentali fil-komunità, tibqa' teżisti l-ħtieġa li jkollna sptar għal kura mentali. "Il-mard mentali huwa bħal kull tip ta' mard ieħor. Jekk ikollok problemi kardjoloġiċi, jista' jkun li jkollok bżonn kura f'Mater Dei u tqatta' xi ġranet Mater Dei, sakemm tirkupra. L-istess fil-mard mentali xi kultant ikollok bżonn tidħol għal kura fi sptar li jispeċjalizza f'dan it-tip ta' mard," qal Fearne. Għaldaqstant il-gvern għandu fil-pjanijiet tiegħu li jinbena sptar ġdid għall-mard mentali, 'il barra mill-Isptar Monte Carmeli. Ir-request for proposals għal dan il-proġett mistenni joħroġ fil-ġimgħat li ġejjin.